Likumprojekts

**Grozījumi Pievienotās vērtības nodokļa likumā**

Izdarīt Pievienotās vērtības nodokļa likumā (Latvijas Vēstnesis, 2012, 197.nr.; 2013, 27., 194., 232., 237.nr.; 2014, 123.nr.; 2015, 42., 248., 251.nr.; 2016, 120., 241.nr.; 2017, 90., 156., 242.nr.) šādus grozījumus:

1. Papildināt 70.panta pirmo daļu ar 9. un 10. punktu šādā redakcijā:

“9) pilnīgas un pamatotas informācijas iesniegšanas par vēlmi veikt saimniecisko darbību, ja reģistrēts nodokļa maksātājs iepriekšējos vismaz sešus kalendāra mēnešus nodokļa deklarācijās nav norādījis nevienu darījumu, vai, neuzsākot saimnieciskās darbības veikšanu, veica visu amatpersonu nomaiņu;

10) vismaz vienas amatpersonas nomaiņas uz personu, kas ir Latvijas Republikas pilsonis vai pastāvīgais iedzīvotājs, ja reģistrēts nodokļa maksātājs bija izslēgts no Valsts ieņēmumu dienesta pievienotās vērtības nodokļa maksātāju reģistra sakarā ar visu amatpersonu nomaiņu uz personām, kas nav Latvijas Republikas pilsoņi vai pastāvīgie iedzīvotāji.”

2. Izteikt 73.panta trešo daļu šādā redakcijā:

“(3) Valsts ieņēmumu dienestam ir tiesības izslēgt reģistrētu nodokļa maksātāju no Valsts ieņēmumu dienesta pievienotās vērtības nodokļa maksātāju reģistra, ja iestājas vismaz viens no šādiem apstākļiem:

1) reģistrēta nodokļa maksātāja - juridiskās personas amatpersona vai reģistrēts nodokļa maksātājs - fiziskā persona ir iekļauta riska personu sarakstā atbilstoši likumam “[Par nodokļiem un nodevām](https://likumi.lv/ta/id/33946-par-nodokliem-un-nodevam)”;

2) reģistrēts nodokļa maksātājs iepriekšējos vismaz sešus kalendāra mēnešus nodokļa deklarācijās nav norādījis nevienu darījumu;

3) neuzsākot saimnieciskās darbības veikšanu, reģistrēts nodokļa maksātājs, veic visu amatpersonu nomaiņu;

4) reģistrēts nodokļa maksātājs veic visu amatpersonu nomaiņu uz personām, kas nav Latvijas Republikas pilsoņi vai pastāvīgie iedzīvotāji.”

3. Papildināt IX nodaļu ar 83.4 pantu šādā redakcijā:

“**83.4pants. Izslēgšana no Valsts ieņēmumu dienesta pievienotās vērtības nodokļa maksātāju reģistra, ja reģistrēts nodokļa maksātājs iepriekšējos vismaz sešus kalendāra mēnešus nodokļa deklarācijās nav norādījis nevienu darījumu**

(1) Ja Valsts ieņēmumu dienests, veicot nodokļa kontroles un administrēšanas pasākumus, konstatē, ka reģistrēts nodokļa maksātājs iepriekšējos vismaz sešus kalendāra mēnešus nodokļa deklarācijās nav norādījis nevienu darījumu, un minētajam reģistrētajam nodokļa maksātājam, saskaņā ar Komerclikumu nav apturēta saimnieciskā darbība, Valsts ieņēmumu dienests nosūta rakstveida brīdinājumu, kurā informē par tā tiesībām izslēgt reģistrētu nodokļa maksātāju no Valsts ieņēmumu dienesta pievienotās vērtības nodokļa maksātāju reģistra, vienlaikus aicinot reģistrēto nodokļa maksātāju sniegt rakstveida skaidrojumu par minētās situācijas faktiskajiem apstākļiem.

(2) Ja 12 darbdienu laikā pēc šā panta pirmajā daļā minētā brīdinājuma nosūtīšanas reģistrēts nodokļa maksātājs sniedz pieprasīto informāciju, Valsts ieņēmumu dienestam ir tiesības izslēgt reģistrētu nodokļa maksātāju no Valsts ieņēmumu dienesta pievienotās vērtības nodokļa maksātāju reģistra, ja vērtējot Valsts ieņēmumu dienests konstatē, ka ir risks par nodokļa nomaksu, kā rezultātā var tikt nodarīti zaudējumi valsts budžetam.

(3) Ja 12 darbdienu laikā pēc šā panta pirmajā daļā minētā brīdinājuma nosūtīšanas reģistrēts nodokļa maksātājs nesniedz pieprasīto informāciju vai sniedz nepamatotu vai nepatiesu informāciju par tā saimniecisko darbību, Valsts ieņēmumu dienestam ir tiesības izslēgt reģistrētu nodokļa maksātāju no Valsts ieņēmumu dienesta pievienotās vērtības nodokļa maksātāju reģistra.”

4. Papildināt IX nodaļu ar 83.5 pantu šādā redakcijā:

“**83.5pants. Izslēgšana no Valsts ieņēmumu dienesta pievienotās vērtības nodokļa maksātāju reģistra, ja, neuzsākot saimnieciskās darbības veikšanu,** **reģistrēts nodokļa maksātājs veic visu amatpersonu nomaiņu, vai ja reģistrēts nodokļa maksātājs veic visu amatpersonu nomaiņu uz personām, kas nav Latvijas Republikas pilsoņi vai pastāvīgie iedzīvotāji**

(1) Ja Valsts ieņēmumu dienests, veicot nodokļa kontroles un administrēšanas pasākumus, konstatē, ka, neuzsākot saimnieciskās darbības veikšanu, reģistrēts nodokļa maksātājs veic visu amatpersonu nomaiņu, vai ja reģistrēts nodokļa maksātājs veic visu amatpersonu nomaiņu uz personām, kas nav Latvijas Republikas pilsoņi vai pastāvīgie iedzīvotāji, Valsts ieņēmumu dienests nosūta rakstveida brīdinājumu, kurā informē par tā tiesībām izslēgt reģistrētu nodokļa maksātāju no Valsts ieņēmumu dienesta pievienotās vērtības nodokļa maksātāju reģistra,, vienlaikus aicinot reģistrēto nodokļa maksātāju sniegt rakstveida skaidrojumu par faktiskajiem apstākļiem un tā amatpersonas ierasties uz interviju.

(2) Ja 12 darbdienu laikā pēc šā panta pirmajā daļā minētā brīdinājuma nosūtīšanas reģistrēts nodokļa maksātājs sniedz pieprasīto informāciju un ir notikušas amatpersonu intervijas, Valsts ieņēmumu dienestam ir tiesības izslēgt reģistrētu nodokļa maksātāju no Valsts ieņēmumu dienesta pievienotās vērtības nodokļa maksātāju reģistra, ja vērtējot Valsts ieņēmumu dienests konstatē, ka ir risks par nodokļa nomaksu, kā rezultātā var tikt nodarīti zaudējumi valsts budžetam.

(3) Ja 12 darbdienu laikā pēc šā panta pirmajā daļā minētā brīdinājuma nosūtīšanas reģistrēts nodokļa maksātājs nesniedz pieprasīto informāciju vai sniedz nepamatotu vai nepatiesu informāciju un nav notikušas amatpersonu intervijas, Valsts ieņēmumu dienestam ir tiesības izslēgt reģistrētu nodokļa maksātāju no Valsts ieņēmumu dienesta pievienotās vērtības nodokļa maksātāju reģistra.”

5. Izteikt 85.panta ceturto daļu šādā redakcijā:

“(4) Valsts ieņēmumu dienests, pamatojoties uz reģistrēta nodokļa maksātāja iesniegumu, šā panta trešajā daļā minēto atļauju piešķir reģistrētam nodokļa maksātājam, ja tas atbilst visiem šajā daļā minētajiem nosacījumiem:

1) tas ir ierakstīts komercreģistrā vai tas reģistrēts Valsts ieņēmumu dienestā kā saimnieciskās darbības veicējs;

2) nav ārvalsts komersanta (juridiskās personas) filiāle vai pastāvīgā pārstāvniecība Latvijas Republikā (izņemot kredītiestādes un apdrošināšanas sabiedrības);

3) tas iepriekšējos 12 mēnešus veic saimniecisko darbību iekšzemē un ir reģistrēts Valsts ieņēmumu dienesta pievienotās vērtības nodokļa maksātāju reģistrā;

4) tā materiāltehniskās un finansiālās iespējas atbilst saimnieciskās darbības veidiem;

5) iesnieguma iesniegšanas dienā tam nav nodokļu parādu;

6) tas iepriekšējos 12 mēnešos nodokļu normatīvajos aktos noteiktajos termiņos sniedzis nodokļu un informatīvās deklarācijas, gada pārskatu un Valsts ieņēmumu dienesta noteiktajā termiņā papildu informāciju, kas nepieciešama valsts budžetā iemaksājamās nodokļa summas vai nodokļa pārmaksas noteikšanai;

7) tā pārstāvēt tiesīgajām personām nav sodāmības par krāpšanu, dokumentu viltošanu, izvairīšanos no nodokļu un tiem pielīdzināto maksājumu nomaksas vai citiem noziedzīgiem nodarījumiem, kuri var ietekmēt nodokļu apmēra noteikšanu;

8)  reģistrēta nodokļa maksātāja — juridiskās personas amatpersona vai reģistrēta nodokļa maksātājs — fiziskā persona nav iekļauta riska personu sarakstā atbilstoši likumam “[Par nodokļiem un nodevām](https://likumi.lv/ta/id/33946-par-nodokliem-un-nodevam)”;

9) tas ir Valsts ieņēmumu dienesta Elektroniskās deklarēšanas sistēmas reģistrēts klients.”

6. Papildināt 146.pantu ar vienpadsmito daļu šādā redakcijā:

“(11) Ja reģistrēts nodokļa maksātājs nesniedz Valsts ieņēmumu dienestam tā noteiktajā termiņā un kārtībā informāciju par darījuma norises vietu un laiku, kura sniedzama darījumu novērošanas veikšanas nolūkā, tas maksā soda naudu 21 procenta apmērā no šī darījuma vērtības.”

7. Papildināt pārejas noteikumus ar 31.punktu šādā redakcijā:

“31. Valsts ieņēmumu dienests 60 dienu laikā pēc šī pārejas noteikumu punkta spēkā stāšanās izslēdz tādus reģistrētus nodokļa maksātājus (izņemot PVN grupu) no Valsts ieņēmumu dienesta pievienotās vērtības nodokļa maksātāju reģistra, kuri ir reģistrēti Valsts ieņēmumu dienesta pievienotās vērtības nodokļa maksātāju reģistrā vismaz 12 kalendāra mēnešus, bet nodokļa deklarācijās par pēdējiem 12 kalendāra mēnešiem nav norādījuši nevienu darījumu. Reģistrētu nodokļa maksātāju uzskata par izslēgtu no Valsts ieņēmumu dienesta pievienotās vērtības nodokļa maksātāju reģistra ar septīto dienu pēc tam, kad lēmums par reģistrēta nodokļa maksātāja izslēgšanu no Valsts ieņēmumu dienesta pievienotās vērtības nodokļa maksātāju reģistra nodots pastā, vai, ja reģistrēts nodokļa maksātājs ir Valsts ieņēmumu dienesta Elektroniskās deklarēšanas sistēmas lietotājs, **-** ar otro darbdienu pēc tam, kad lēmums ievietots Valsts ieņēmumu dienesta Elektroniskās deklarēšanas sistēmā. Ja lēmums par reģistrēta nodokļa maksātāja izslēgšanu no Valsts ieņēmumu dienesta pievienotās vērtības nodokļa maksātāju reģistra tiek apstrīdēts vai pārsūdzēts, tas neaptur šā lēmuma darbību.”

Likums stājas spēkā 2019.gada 1.jūlijā.

Finanšu ministrs Jānis Reirs